W-Kaap-plaaswerkers steek vragmotor aan die brandFoto: JE le Roux Plaaswerkers het Maandag ŉ vragmotor in Wellington in die Wes-Kaap aan die brand gesteek. “Sowat 120 werkers by Sandrivier-landgoed het ander werkers verhoed om die perseel te betree en het die voertuig en ŉ gedeelte van die veld op die plaas aan die brand gesteek,” het kapt. Frederick van Wyk, woordvoerder van die polisie, gesê. Die boorde is nie beskadig nie. Hy sê die polisie is ontplooi om verdere skade te verhoed en die werkers na ŉ oop stuk grond te lei. Twaalf mense is in hegtenis geneem op aanklag van openbare geweld en kwaadwillige saakbeskadiging. Geen beserings is aangemeld nie en geen skote is gevuur nie. “Dit is seisoenale werkers en hulle het aan ŉ onbeskermde staking op die plase van die JE le Roux-groep in die Paarl, Wellington en Piketberg deelgeneem,” het Porchia Adams, woordvoerder van Agri Wes-Kaap, gesê.